J. Burian, poslanec: (2004-05-12):
Vysvetlím prečo nesystémový. Je niekoľko dôvodov, prečo je to tak a myslím si, že to bolo potvrdené aj ústami ministra financií a bolo to aj potvrdené, by som povedal, aj skutočnosťou, že zase zavádzame do zákona o sociálnom poistení nové prvky v zákone č. 461 a t. j. zase zavádzame v podstate nesystémové veci, ktoré sme vlastne zákonom o sociálnom poistení odmietli. Takéto nesystémové riešenia vlastne naďalej pokračujú a sú len výsledkom toho, akým spôsobom, povedzme, sa pripravujú zákony, akým necitlivým spôsobom sa pristupuje k tomu a ako reformné kroky, ktoré táto vláda uskutočnila, akým spôsobom ovplyvnili práve túto časť obyvateľstva, ktorá je najcitlivejšou zložkou a ktorá má v podstate jediný zdroj príjmu, a to je dôchodok. Vláda týmto zákonom hovorí: Dôchodcovia, mám pre vás skvelú správu, dostanete 1 000 korún jednorazový príspevok. Tisíc korún, ak prepočítame na jeden deň, vychádza asi 2,7 koruny na jeden deň. A je to skvelá správa pre dôchodcov. Dôchodcovia si môžu každý deň o jeden rožok kúpiť viac. Je to fajn, ale myslím si, že tou zlou správou je to, aby títo dôchodcovia si nezvykli na ten jeden rožok, lebo to bude iba na jeden rok a bude pokračovať ďalej systémom takým, aký sme tu začali. Čiže otázka na rok, môžu dôchodcovia, dá sa povedať, uvažovať o tom, že si môžu dovoliť o jeden rožok navyše. To je asi výsledok tohto jednorazového príspevku, ktorý má zachrániť vlastne všetky tie opatrenia alebo všetky tie reformné opatrenia, ktoré vláda nastolila, a nielen reformné opatrenia, ale deregulácie cien, ktoré veľmi vážnym spôsobom ohrozujú, dá sa povedať, efektívnosť a normálne, by som povedal, ľudské prežitie, prežitie pre túto skupinu obyvateľstva. Je niekoľko príkladov alebo niekoľko veľa príkladov a myslím si, že to potvrdia aj kolegovia zo sociálneho výboru, že dostávame listy, kde sa upozorňuje a kde konkrétne prípady upozorňujú na to, že ľuďom, ktorí zaplatia bývanie a tie nevyhnutnosti, ktoré sú súčasťou života, aby sa nestali bezdomovcami, zostáva buď veľmi málo na živobytie, alebo im nezostane vôbec nič a dostávajú sa dokonca do mínusových položiek. Ak si niekto myslí, že 1 000-korunovým alebo jednorazovým nesystémovým opatrením vyrieši tento problém, myslím si, že sa veľmi mýlime, a myslím si, že my sme nastavili parametre týchto zákonov na priemerizovanú úroveň Slovenska a slovenských dôchodcov, keď hovoríme o tom, že priemerný dôchodok je niečo viac ako  6 400 korún a túto časť veľmi zvyšuje práve časť, povedzme, silových zložiek súdnictva a prokuratúry, lebo myslím si, že keby sme urobili reálny prepočet, tak sa dostaneme aj pod 6 000 korún ako priemerného dôchodku, tak si myslím, že nie je tu na mieste a nie je to, by som povedal, tá satisfakcia, o ktorej hovoríme. Ak by sme dnes uvažovali o tom, že v roku 2003 sme zvýšili valorizáciu dôchodkov len o 6 percent, reálna inflácia bola na úrovni 9,3  percenta, tak sme podhodnotili tieto dôchodky o ďalších viac ako 3 percentá. Podľa  môjho názoru systémom alebo viac systémovým riešením bolo možno návrhy, ktoré boli, alebo ktoré sú, povedzme, v tom zmysle, aby sa nie jednorazovým príspevkom riešilo to, ale aby sa zapracovalo to, čo sa už vlastne po roku 1989 znížili dôchodky oproti reálnym mzdám o viac ako 30 percent, aby sa, povedzme, zapracovalo minimálne to, čo v roku 2003  bolo ponížené alebo to, čo dôchodcovia nedostali na základe už reálneho rastu nákladov. Čiže podľa môjho názoru by bolo systémovejšie, ak by sa zapracovalo  zvýšenie dôchodkov o to percento alebo o tie systémy, ktoré sme i my v roku 2003 nakoniec prijali. My sme prijali zákon č. 461, ktorý hovorí o valorizácii presne podľa princípov, ktoré mohol alebo mohla vláda už uprednostniť pri zvyšovaní dôchodkov v roku 2003 alebo na pol roka 2003. Takže si myslím, že toto by bolo podstatne systémovejšie a riešilo by túto situáciu  podstatne dlhodobejším systémom, nie jednorazovým vyriešením problému, ktorý sa vlastne bude tlačiť pred nami. Po druhé. Myslím si, že populistické je už minimálne z niekoľkých dôvodov. Zvýšenie dôchodkov fakt bolo načasované veľmi dobre, alebo, by som povedal, návrh na zvýšenie dôchodku alebo jednorazového príspevku bol načasovaný práve na obdobie, keď boli vlastne snahy o odvolanie, povedzme, pána  ministra a boli snahy alebo bola petičná akcia, takže vlastne musím s tým hlboko súhlasiť, že vlastne to, čo sa niekedy odmieta, to, čo sa, povedzme, všeobecne deklaruje ako nesystémový prvok a odrazu sa takýmto nesystémovým krokom, dá sa povedať, veľmi by som povedal, tak nadnesene sa podáva týmto ľuďom, že  sme vám vyriešili problém, lebo vám dáme 1 000 korún. Osobne si myslím, a týmto chcem zakončiť svoj príspevok, že ak by vláda rozmýšľala systémovo, tak si myslím, že takéto nesystémové opatrenia, a ak by teda pristupovala citlivo k tejto oblasti, alebo k tejto otázke, nemohla by prijať jednorazové zvýšenie o 2,70 koruny na jeden deň, ale rozmýšľala by o tom, ako napraviť, povedzme, ten diferenciál medzi dôchodkami alebo poklesom reálnych dôchodkov po roku 1989. Ďakujem za pozornosť.